VENDIM
Nr. 241, datë 14.11.2024

MBI VENDOSJEN E DETYRIMIT TË PUBLIKIMIT TË OFERTAVE TË FURNIZIMIT ME ENERGJI ELEKTRIKE NGA TË LICENCUARIT NË AKTIVITETIN E FURNIZIMIT NË TREGUN E LIRË
(Ndryshuar me vendimin nr. 43, datë 14.2.2025)
(i përditësuar)

Në mbështetje të neneve 8, pika 1, germa “a”, 16, 18, pika 1, germat “a” dhe “dh”, 19, germa “j”, 20 germat “a” dhe “ç”, 22, germa “c”, dhe 109, të ligjit nr. 43/2015, “Për sektorin e energjisë elektrike”, i ndryshuar; neneve 7.3 dhe 9.2, germat “ç” dhe “d”, dhe 11, pika 1 të “Rregullores mbi kushtet e përgjithshme të shërbimit të furnizimit me energji elektrike për klientët fundorë”, miratuar me vendimin nr. 203, datë 18.12.2017, të Bordit të Entit Rregullator të Energjisë (ERE);  pikave 3.1 dhe 5.2.1 të “Kushteve të licencës për veprimtarinë e furnizimit të energjisë elektrike”, miratuar me vendimin nr. 98, datë 17.06.2016, të Bordit të ERE-s; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE- s, nr. 96, datë 17.6.2016; Bordi i ERE-s, në mbledhjen e tij të datës 14.11.2024, pasi shqyrtoi relacionin e përgatitur nga Drejtoria e Çështjeve të Konsumatorit me nr. 2052/5 prot., datë 12.11.2024 “Mbi vendosjen e detyrimit të publikimit të ofertave të furnizimit me energji elektrike nga të licencuarit në aktivitetin e furnizimit në tregun e lirë”,
konstatoi se:
- Ligji nr. 43/2015, “Për sektorin e energjisë elektrike”, në nenin 109, përcakton detyrimin për konsumatorët që të dalin në treg të lirë, ku klientët fundorë duhet të kenë të drejtë të zgjedhin furnizuesin e tyre të energjisë elektrike.
- Në zbatim të përcaktimeve të nenit 7.3 dhe nenit 9.2 të “Rregullores mbi kushtet e përgjithshme të shërbimit të furnizimit me energji elektrike për klientët fundorë”, furnizuesit janë të detyruar të publikojnë qartë dhe në mënyrë transparente informacionin për çmimet, kushtet dhe shërbimet që ofrojnë. Konkretisht në nenin 7.3 të kësaj rregulloreje citojmë: Furnizuesi duhet t’i ofrojë klientit informacion të mjaftueshëm, ku përshkruhen qartësisht shërbimet e ofruara, ofertat përkatëse, rrethanat e ndërprerjes së shërbimit të furnizimit, si dhe pagesave të tjera të lidhura me shërbimin e furnizimit apo ndërprerjes së tij. Të gjithë klientët do të kenë të drejtën për të përfituar kushte të njëjta të furnizimit nga Furnizuesi i zgjedhur prej tyre. Gjithashtu, në nenin 9.2, germa “ç” e kësaj rregulloreje, përcaktohet se: Klienti fundor ka të drejtë të marrë të gjitha informacionet e nevojshme nga furnizuesit në përputhje me nenin 7 të kësaj rregulloreje; “d” çdo klient fundor ka të drejtë të marrë informacion të plotë për çmimet, tarifat, termat dhe kushtet standarde, në lidhje me aksesin dhe përdorimin e shërbimeve të energjisë elektrike.
- Kuvendi i Shqipërisë, në rezolutën për vlerësimin e veprimtarisë së Entit Rregullator të Energjisë për vitin 2023, miratuar në datën 27.6.2024, rekomandon, ndër të tjera, vijimin e punës për miratimin e akteve nënligjore të nevojshme për vendosjen e detyrimit të përdorimit të Platformës së Krahasimit të Çmimeve (PCT) në tregun e lirë, si dhe të zhvillojë fushata promovuese mbi modalitetet e funksionimit të saj.
- Në zbatim të detyrave të përcaktuara nga legjislacioni në fuqi për sektorin e energjisë elektrike, por nisur edhe nga rezoluta e Kuvendit të Shqipërisë, ERE ka hedhur hapat e mëtejshëm duke përfunduar implementimin e Platformës Krahasuese të Çmimeve (PCT) në tregun e lirë, e cila është bërë e aksesueshme jo vetëm për furnizuesit e energjisë elektrike, por edhe për konsumatorët që nga data 15 mars 2024, në faqen zyrtare të internetit të ERE-s www.ere.gov.al.
- PCT-ja është krijuar për të ndihmuar konsumatorët në krahasimin e ofertave të energjisë dhe për të përmirësuar transparencën e tregut. Kjo platformë paraqet çmimet, tarifat dhe detaje të tjera të rëndësishme për të ndihmuar konsumatorët për të bërë një zgjedhje më të mirë.
- Nenet 8 dhe 18, të ligjit nr. 43/2015, i japin ERE-s përgjegjësinë për të siguruar funksionimin e një tregu të hapur dhe konkurrues, duke vendosur masa që promovojnë transparencën dhe mbrojnë interesat e konsumatorëve.
- Gjatë vitit 2023, ERE ka punuar në mënyrë intensive për të realizuar e vënë në operim Platformën e krahasimit të çmimeve.
- ERE, me shkresën me nr. 2317 prot., datë 20.10.2023, ka kërkuar prej furnizuesve të energjisë elektrike që operojnë në tregun e lirë për identifikimin e personave përgjegjës, të cilët do të angazhohen në kryerjen e procedurave ofertuese nëpërmjet kësaj Platforme, duke vënë në dukje se kjo Platformë ka marrë formën e saj përfundimtare. Ndërsa me shkresën me nr. 733 prot., datë 29.2.2024, ERE informon furnizuesit se është e hapur dhe e gatshme për të iniciuar trajnime të mëtejshme për çdo furnizues, i cili shpreh interes për njohje të përdorimit të platformës PCT. Gjithashtu, me anë të shkresës me nr. 2052 prot., datë 7.10.2024,  ERE u ka kërkuar furnizuesve të energjisë elektrike, që të marrin masa të menjëhershme për publikimin e ofertave të furnizimit të energjisë elektrike në platformën PCT: https://pct.ere.gov.al/home.
- ERE ka organizuar disa trajnime me stafin, por edhe me furnizuesit në treg të lirë, me qëllim orientimin e tyre mbi modalitet e përdorimit të platformës, duke kryer simulime e aplikime të ofertave nga furnizuesit.
- Bazuar në pikat 3.1 dhe 5.2.1, të kushteve të licencës së furnizimit, furnizuesit janë të detyruar të zbatojnë legjislacionin dhe rregulloret e ERE-s. 
- PCT-ja u ofron konsumatorëve një mundësi për të bërë zgjedhje të informuara dhe për të vlerësuar ofertat e furnizuesve në treg të lirë, duke promovuar kështu një treg të qëndrueshëm dhe konkurrues, ndaj dhe publikimi i ofertave në PCT është një kërkesë për të siguruar konkurrencën dhe transparencën për konsumatorët.
Për gjithë sa më sipër, Bordi i ERE-s

VENDOSI:

1. Vendos detyrimin për publikimin e ofertave të furnizimit me energji elektrike në Platformën e Krahasimit të Çmimeve (PCT), të krijuar nga ERE, për të licencuarit, që janë aktivisht të angazhuar në veprimtarinë e furnizimit në tregun e lirë, për konsumatorët familjarë dhe jofamiljarë të vegjël me një konsum vjetor të pritshëm më pak se 100,000 kwh.
2. Të licencuarit në aktivitetin e furnizimit në treg të lirë kanë detyrimin të publikojnë ofertat e furnizimit dhe të përcaktojnë afatet e vlefshmërisë për çdo ofertë të publikuar, duke filluar nga data 2.12.2024.
3. Drejtoria për Çështjet e Konsumatorit të njoftojë palët e interesit për vendimin e Bordit të ERE-s.
[bookmark: _GoBack]Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

